Младен Исаев
Зимна нощ

chitanka.info

Нощ е вън,

а ето:

светло е полето —

бели-беленинки

блеснали снежинки!

В туй поле голямо

жива душа няма,

само Вълчо скита

и звездите пита:

— Где ли са кошарите,

хъркат ли овчарите,

спят ли всички псета,

да прескокна плета,

да си грабна шиленце,

сладко като пиленце?

Чу го само Месечко

и му каза весело:

— Близо са кошарите,

но не спят овчарите!

Слушай мойта дума:

ще ядеш куршума

вместо младо шиленце,

сладко като пиленце!

Снежна е земята,

звездни — небесата.

Бяга там от псетата

Вълчо през полетата.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.